Serissa

Ti Serissa ket henero dagiti agsabsabong a mula iti pamilia ti Rubiaceae, nga aglaon laeng iti maysa a sebbangan, ti Serissa japonica. Daytoy ket patneng iti wayang a subtropikal a kakaykayuan ken dagiti nabasa a karuotan iti abagatan data nga Asia, manipud iti India, ken Tsina aginggana iti Hapon. Daytoy ket kadawyan a tinawtawagan iti Ingles iti snowrose, tree of a thousand stars, wenno Japanese boxthorn; ken dati a tinawtawagan iti Serissa foetida. Ti 'Foetida' ket mangibagbaga iti naangot nga ayamuom no maarbasan wenno masugatan dagiti bulong. Ti snowrose ken ti tree of a thousand star ket sabali dagitoy a kultibar.

Deskripsion 
Daytoy ket maysa a kankanayon a berde wenno semi a kankanayon a berde a bassit a kayo, 45–60 cm iti katayag, nga agraman iti immitlog, nauneg a berde, a napuskol a bulbulong a naangot no masugatan (nakaalaan ti naganna iti foetida). Dagiti nalinteg nga ungkay ket agsangada kadagiti amin a turong ken mangbukel iti nalawa a nasamek a simborio. Naimulmula daytoy gapu iti nadalus a panagkukua, nasayaat a panagabbong dagiti sanga ken napaut a panagsabong. Daytoy ket napateg pay para iti nakersang, maris-dapo a puon a pumusasaw iti maris no lumakay.

Ti Serissa ket agsabong iti amin apaset ti tawen, ngem nangruna manipud iti nasapa a panagsusulbod aginggana iti asideg nga otonio. Dagiti 4- aginggana iti 6 a pingir a sabong ket sukog imbudo ken  1 cm iti kaakaba. Umunada nga agparang a kas dagiti derosas a busel ngem agbaliw a puraw a sabsabong. Nangruna ti panagabuno iti las-ud ti napaut a paset ti panawen a panagsabong.

Dagiti kultibar 
Adu kadagiti magun-od a kultibar nga agraman kadagiti doble a sabong wenno nauratan a bulbulong. Ti 'pink Snow Rose' ket addaan kadagiti napusasaw a derosas a sabong ken bulbulong a naparaigidan iti puraw. Dagiti sabali a kultibar ket mairaman ti 'Variegata', 'Variegated Pink', 'Pink Mystic', 'Snowflake', 'Snowleaves', 'Mt. Fuji', 'Kyoto' ken 'Sapporo'.

Bonsai 
Ti Serissa ket maysa kadagiti kaaduan a nailaklako a bonsai iti Amerika ken Europa. Nalaka a mataripato daytoy a kas bonsai. Adu kadagtii agdadamo nga agay-ayat iti bonsai a mangdadael iti Serissa iti saan a nasayaat a pakaammo a panagaywan daytoy. Nakaro a sumungbat ti kayo babaen ti panagtinnag dagiti bulongna no nakaro a masibogan, di masibogan, no nalamiis unay, napudot unay, wenno man laeng iyalis iti baro a lokasion. Ti mula ket kadawyan a lumangto met laeng no maipasubli iti nasaysayaat a kondision.

Dagiti sinonimo 
Dagiti sinonimo ket mairaman ti Leptodermis nervosa, Leptodermis venosa, Buchozia coprosmoides, Serissa kawakamii, Serissa serissoides, Serissa democritea, Serissa foetida, Dysoda foetida, Dysoda fasciculata, Democritea serissoides, Serissa crassiramea, Serissa foetida forma plena, Serissa foetida forma pleniflora, Serissa foetida var. crassiramea

Dagiti nagibasaran

Dagiti akinruar a silpo 

https://web.archive.org/web/20030628040930/http://www.bonsai-bci.com/species/serissa.html
http://www.bonsai4me.com/SpeciesGuide/Serissa.html  (naala idi 15 Septiembre 2006)

Rubioideae